## Pravilnik o postupku i obavljanju obveznog informiranja javnosti i sudjelovanja korisnika voda u izradi planskih osnova upravljanja vodama

### NN 70/2008 (18.6.2008.), Pravilnik o postupku i obavljanju obveznog informiranja javnosti i sudjelovanja korisnika voda u izradi planskih osnova upravljanja vodama

# MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

**2349**

Na temelju članka 23. st. 2. Zakona o vodama (»Narodne novine« broj 107/95 i
150/05) ministar regionalnog razvoja, šumarstva i vodnoga gospodarstva donosi

## PRAVILNIK

### O POSTUPKU I OBAVLJANJU OBVEZNOG INFORMIRANJA JAVNOSTI I SUDJELOVANJA KORISNIKA VODA U IZRADI PLANSKIH OSNOVA UPRAVLJANJA VODAMA

I. OSNOVNE ODREDBE

*Cilj*
Članak 1.

Ovim Pravilnikom uređuju se načini primjene i provedbe obveza nadležnih tijela
za upravljanje vodama u postupku i obavljanju obveznog informiranja javnosti i
sudjelovanja korisnika voda u izradi planskih osnova upravljanja vodama (u
daljnjem tekstu: planski dokumenti):
a) Strategije upravljanja vodama,
b) planova upravljanja vodnim područjima.

Članak 2.

Tijelo nadležno za izradu planskih dokumenata iz članka 1., sukladno Zakonu o
vodama, osigurat će pružanje javnosti ranih i učinkovitih prilika za
sudjelovanje u pripremi, izmjenama ili preispitivanju planskih dokumenata.

*Pojašnjenje pojmova*
Članak 3.

Pojedini izrazi, u smislu ovog Pravilnika, imaju sljedeće značenje:
1. *Javnost* je jedna ili više fizičkih ili pravnih osoba, njihove udruge,
organizacije ili grupacije, sukladno posebnim propisima i praksi;
2. *Zainteresirana javnost* je javnost na koju utječe ili bi moglo utjecati
donošenje planskih dokumenata te koja živi odnosno radi u području mogućih
negativnih utjecaja na okoliš ili u području koje će vjerojatno biti pod
negativnim utjecajem. Udruge civilnog društva koje djeluju na području zaštite
okoliša i ispunjavaju sve uvjete sukladno Zakonu o zaštiti okoliša smatrat će
zainteresiranima;
3. *Korisnici voda* su svi koji imaju interes za vodom potrebne količine i
kvalitete, osobito komunalna društva, industrija, elektroprivreda,
poljoprivreda, turizam te okoliš i priroda u cilju održavanja vodnog ekosustava;
4. *Dionici* su institucije, fizičke i pravne osobe koje iskazuju interes u
upravljanju vodama, radi zadovoljavanja svojih potreba i obavljanja svoje
djelatnosti;
5. *Ovlaštenik prava na informaciju* (u daljnjem tekstu: ovlaštenik) je svaka
domaća ili strana fizička ili pravna osoba koja zahtijeva pristup informaciji.
6. *Tijelo nadležno za izradu planskih dokumenata* su Hrvatske vode.
7. *Nadležna tijela za upravljanje vodama* su ministarstvo nadležno za vodno
gospodarstvo i Hrvatske vode.

Članak 4.

Tijelo nadležno za izradu planskih dokumenata osigurat će:
a) informiranje javnosti:
(i) Objavljivanjem informacija o planskim dokumentima na službenim
web-stranicama ministarstva nadležnog za vodno gospodarstvo i Hrvatskih voda;
(ii) Odgovaranjem na zahtjev ovlaštenika odnosno omogućavanjem uvida u zatraženi
planski dokument.
b) konzultiranje korisnika voda u postupku povodom aktivnosti na izradi planskih
dokumenata iz članka 1.b) ovog Pravilnika.
Nadležna tijela za upravljanje vodama će poticati aktivno uključivanje
zainteresirane javnosti u izradu planskih dokumenata.

II. NAČIN SUDJELOVANJA JAVNOSTI PRI DONOŠENJU PLANSKIH DOKUMENATA

*1. Donošenje Strategije upravljanja vodama*
Članak 5.

Tijelo nadležno za izradu nacrta Strategije upravljanja vodama, poduzet će
sljedeće aktivnosti:
a) izraditi raspored i program rada za izradu nacrta Strategije, s programom
konzultacija i učiniti ga dostupnim javnosti, najmanje tri godine prije početka
razdoblja na koji se Strategija odnosi;
b) izraditi pregled pitanja koja se odnose na nacrt Strategije te ih učiniti
dostupnima javnosti, najmanje u roku od dva mjeseca nakon donošenja odluke o
početku rada na izradi nacrta Strategije;
c) izraditi nacrt Strategije najmanje šest mjeseci prije početka razdoblja na
koje se Strategija odnosi i učiniti ga dostupnim javnosti.

Članak 6.

Dostupnost javnosti dokumenta iz članka 5. podrazumijeva:
a) objavu poziva o mogućnosti uvida u dokument u jednom od dnevnih glasila
dostupnim na širem prostoru i objavu dokumenta na web-stranicama tijela
nadležnog za izradu nacrta Strategije kao i mogućnosti uvida u sam dokument s
naznakom adrese gdje se uvid može ostvariti;
b) provođenje najmanje dva kruga konzultacija javnosti organiziranjem javnih
rasprava i radionica;
c) omogućavanje uvida u zapisnike o obavljenim konzultacijama i rezultatima
radionica kod tijela nadležnog za izradu nacrta Strategije;
d) objavu popisa dokumenata korištenih u izradi nacrta Strategije uz napomenu o
njihovoj dostupnosti.

Članak 7.

U ostvarivanju aktivnosti navedenih u članku 5. i 6. nadležno tijelo će odrediti
adresu na koju se dostavljaju primjedbe te odrediti rok njihove dostave koji ne
može biti kraći od tri mjeseca.

Članak 8.

Nadležno tijelo će nakon pregleda primjedbi koje je iznijela javnost poduzeti
razumne napore pri informiranju javnosti o poduzetim odlukama i razlozima na
kojima se temelje te odluke, uključujući informacije o postupku sudjelovanja
javnosti.

*2. Donošenje planova upravljanja vodnim područjima*
Članak 9.

Tijelo nadležno za izradu nacrta planova upravljanja vodama, poduzet će sljedeće
aktivnosti:
a) izraditi raspored i program rada za izradu nacrta planova, s programom
konzultacija i učiniti ih dostupnim javnosti, najmanje tri godine prije početka
perioda na koji se planovi odnose;
b) izraditi pregled pitanja koja se odnose na nacrt planova te ih učiniti
dostupnima javnosti, najmanje dvije godine prije početka perioda na koji se
planovi odnose;
c) izraditi nacrt planova najmanje jednu godinu prije početka raz­doblja na koje
se planovi odnose i učiniti ih dostupnim javnosti.

Članak 10.

Nadležno tijelo priprema nacrte planova upravljanja vodnim područjima (u
daljnjem tekstu: planovi) i poduzima sve aktivnosti koje su navedene u člancima
6., 7. i 8. ovog Pravilnika.

Članak 11.

U postupku izrade planova potrebno je uključiti:
a) predstavnike regionalne vlasti,
b) predstavnike lokalne vlasti,
c) korisnike i onečišćivače voda vodnog područja,
d) predstavnike zaštite od štetnog djelovanja voda,
e) potencijalne korisnike voda koji vodu koriste u komercijalne svrhe.
Nadležna tijela za upravljanje vodama će u provedbi postupka iz stavka 1. ovog
članka organizirati:
a) bilateralne konzultacije za slučaj prekograničnih utjecaja,
b) multilateralne informacije kada su uspostavljena međunarodna zajednička
tijela,
c) stručne skupine za upravljanje postupkom informiranja i sudjelovanja
javnosti,
d) stručne skupine za savjetovanje po posebnim područjima.

Članak 12.

Nadležna tijela za upravljanje vodama će u provedbi članka 11:
a) Poticati održavanje sastanaka s ključnim korisnicima voda te raspravljati o:
(i) ciljevima i načinu ostvarivanja ciljeva,
(ii) uvjetima njihove cjelovite uključenosti,
(iii) dostupnosti odgovarajućim postojećim podacima glede predmeta razgovora i
planu komuniciranja.
b) Poticati razmatranje širih spoznaja i gledišta o:
(i) stanju voda,
(ii) definiranju iskazanih pitanja i problema sudionika
kroz radionice, rasprave i obilaske područja koja su predmet rasprave.
c) Dati na uvid analize i podloge koje se koriste za izradu planova upravljanja
s prijedlogom mogućih odluka,
d) Dostaviti informacije o ostvarivanju ovog članka svim zainteresiranim
ovlaštenicima.

III. PRIJELAZNE I ZAVRŠNE ODREDBE

Članak 13.

Na pitanja prava na pristup informacijama i sudjelovanja javnosti u postupcima
prema ovom Pravilniku koja nisu uređena ovim Pravilnikom primjenjivat će se
odredbe propisa o pravu na pristup informacijama i sudjelovanja javnosti.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/0004
Urbroj: 538-01-08-16
Zagreb, 29. svibnja 2008.

Ministar
**Petar Čobanković**, v. r.

Pravilnik, NN 70/2008-2349
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)